In nomine sancte et individue Trinitatis, amen. Noverint universi, presentes pariter et futuri, quod ego Petrus, comes Autissiodor. et Tornodor., castellum meum de Tornodoro singulari amplectens amore, et ejus cupiens incrementum, dimisi libere et quitavi in perpetuum, omnibus hominibus et mulieribus de Tornodoro, manum-mortuam et omnes excasuras Tornodori. Donavi etiam eis et concessi omnes excasuras illorum qui noluerint mittere in levata que pro libertate ista apud Tornodorum facta fuerit; ita tamen quod si de progenie illorum fuerit aliquis qui in hac levata miserit, id quod super eum fuerit impositum ad ipsum deveniet excasura. Sciendum est preterea quod, si quis apud Tornodorum sine herede decesserit, universe res illius erunt in manu burgensium Tornodori per annum. Si, vero, infra annum venerit aliquis qui se dicet habere jus in ea, et hoc competenter probare poterit, illam habebit; sin autem, ad me deveniet. Ad hujus itaque rei confirmationem, ego, et Yolendis, comitissa, uxor mea, presentem paginam sigillorum nostrorum munimine roboravimus. Actum, anno Gratie millesimo ducentisimo-undecimo.